寄黄龍升老
作者：陸游
朝代：宋

paragraphs: 讀書萬卷裂儒衣，黄金可成棄不爲。
快哉天馬不可羈，開口便呼臨濟兒。
諸方蹴蹋莫支持，吾州一老偶得之。
閉門夜付僧伽黎，明日聲價羽檄馳。
弟子不必不如師，黄龍所立尤瑰奇。
空山鬼火號狐狸，築屋千礎食萬緇。
癡人不解公遊嬉，嫉怒欲碎門前碑。
世衰道喪士自欺，山林亦復踐駭機。
長謡寄公公試思，吾輩救此當何施。